Гурыщхъуэ лъэпкъ фымыщI
«Биолог-Новокубанск» (Прогресс) — «Спартак-Налшык» (Налшык) – 0:2 (0:1). Прогресс. «Биолог» стадион. Мэлыжьыхьым и 25-м. ЦIыху 300 еплъащ.
Судьяхэр Недвижай (Ставрополь), Братченкэ, Клепцов (тIури Дон Iус Ростов щыщщ).
«Биолог-Новокубанск»: Мишкевич, Корольков, Гудаев, Бастрон, Шмойлов, Акимов (Борисов, 90), Клюкин, Фаринов (Шульженкэ, 90), Бакай (Арзуманян, 84), Галкин (Гаврилов, 67), Антипов (Кириченкэ, 57).
«Спартак-Налшык»: Антипов, Тебэрды, Мурачёв, Дашаев, Соблыр, ДзыхьмыщI (Мэкъуауэ, 83), Гъурф (Крамаренкэ, 87), Балъкъэр, Каркаев (Кузнецов, 78), Багъэтыр (ЛIуп, 69), Гугуев (Семёнов, 89).
Топхэр дагъэкIащ: Соблырым, 8 (0:1). Гугуевым, 59 (0:2).
Урысей Федерацэм футболымкIэ и етIуанэ дивизионым и «Ипщэ гупым «Спартак-Налшыкымрэ» «Биолог-Новокубанск»-мрэ турнир таблицэм щаIыгъ увыпIэр куэдкIэ зэщхьэщокI. Зэхьэзэхуэм зэрыщIидзэрэ ди щIалэхэм бжьыпэр яIыгъщ, прогрессдэсхэр иужь дыдэ увыпIэм зэрыпэжыжьэ щыIэкъым. Апхуэдэу щыт пэтми, абыхэм я зэIущIэр тынш хъуну зыми хуигъэфащэртэкъым. Щхьэусыгъуэхэри мащIэтэкъым. Япэрауэ, «Спартак-Налшыкым» иужьу иригъэкIуэкIа зэIущIитIым я хьэрхуэрэгъухэм я гъуэм зы топи дигъэкIатэкъым. ЕтIуанэрауэ, «Биолог-Новокубанск»-м иджыри къэс 3 дэджэгуати, зэт зэрытекIуэфар, иужьым Налшык щыIэу бжыгъэр къызэIуамыхауэ зэбгъэдэкIыжат. Хьэлэмэтращи, «Спартак-Налшыкым» а зэIущIэхэм щыдигъэкIа топи 4-м ящыщу 3-р къызэхъулIар Гугуев Магомедт. Арат ди гупым и капитану зи гугъу тщIы джэгугъуэм къихьари, ущыгугъ хъунут и ехъулIэныгъэхэм пищэну. Апхуэдэуи къэхъуащ.
«Спартак-Налшыкым» и ебгъэрыкIуэныгъэ лъэщхэмкIэ джэгум щIидзащ. Я щхьэр здахьынур ямыщIэу хэгъэрейхэр къэнат. Абыхэм дакъикъий къудейкIэ я гъуэр яхъумэфауэ аращ. ИтIанэ Гугуев Магомед ижьырабгъумкIэ къыщыхита топыр Соблыр Астемыр Iэзэу дигъэкIащ.
ПсынщIэу ехъулIэныгъэр зыIэрыхьа налшыкдэсхэм я ебгъэрыкIуэныгъэхэр къагъэтIэсхъакъым. АрщхьэкIэ бжыгъэр щагъэбэгъуэфар загъэпсэхуу къихьэжа иужькIэщ. Багъэтыр Альберт и хьэрхуэрэгъухэм яIэщIэкIыу къызыкIуэцIрыуа топыр Гугуевым зидзри, дахэ дыдэу щхьэкIэ гъуэм дигъэхьащ. Абы иужькIэ псори гурыIуэгъуэт — «Спартак-Налшыкым» текIуэныгъэр зыIэщигъэкIынутэкъым.
Джэгур иухащ 2:0-у. Абы и фIыгъэкIэ ди щIалэхэм я тегушхуэныгъэми хэхъуащ, къадэщIхэми дэрэжэгъуэ ягъуэтыжащ. Иужьрей зэIущIитIым зэрыщытемыкIуэфам псалъэмакъ куэд къишат. Гурыщхъуэ зыщIаи щыIэт япэ дивизионым зэрыхэтын мылъку зэримыIэм къыхэкIыу «Спартак-Налшыкым» бжьыпэр иутIыпщыну. Иджы апхуэдэхэм я гур мащIэу сэбырыжынщ.
Ди къуэш адыгейхэми я Iуэхухэр зэфIэувэж хуэдэщ. Абыхэм я «Дружба» командэр хьэщIапIэ щыIэу «Краснодар-2»-м къыхигъэщIэфакъым.
ЗэкIэ диутIыпщыну хуейкъым «IэфIыпсым». Гугъуехьышхуэ дехьами, абы хузэфIэкIащ «Мэшыкъуэ-КМВ»-р хигъэщIэну.
Нэзрэн щыIэ я стадионыр пIалъэкIэ зэрызэхуащIам къыхэкIыу зи чэзу джэгугъуэр Налшык щезыгъэкIуэкIа «Ангушт»-м «Динамо-Ставрополь»-р къригъэблэгъат. Бжыгъэр къызэIуамыхауэ лъэныкъуэхэр зэбгъэдэкIыжащ.
Иджы щыгъуазэ фыхуэтщIынщ Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм хыхьэу иужьу зэхэта джэгугъуэм кърикIуа бжыгъэхэм. Мис ахэр: «Алания» (Владикавказ) — «Тэрч-2» (Грознэ) — 1:0,«IэфIыпс» (IэфIыпс) — «Мэшыкъуэ-КМВ» (Псыхуабэ) – 1:0,«Краснодар-2» (Краснодар) — «Дружба» (Мейкъуапэ) — 1:1,«Черноморец» (Новороссийск) — «Астрахань» (Астрахань) — 2:0,СКА (Дон Iус Ростов) — МИТОС (Новочеркасск) — 3:0,«Ангушт» (Нэзрэн) — «Динамо-Ставрополь» (Ставрополь) — 0:0.
Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм хыхьэ къыкIэлъыкIуэ джэгугъуэр «Спартак-Налшыкым» накъыгъэм и 3-м къыпэщылъщ. А махуэм ди щIалэхэм кърагъэблэгъэнущ зэпеуэм и кIэух увыпIэхэм ящыщ зым щыт «Астрахань» командэр.
Жыласэ Заурбэч.
